李蘇州遺太湖石奇狀絕倫因題二十韻奉呈夢得樂天
作者：牛僧孺
朝代：唐

paragraphs: 胚渾何時結，嵌空此日成。
掀蹲龍虎鬬，挾怪鬼神驚。
帶雨新水靜，輕敲碎玉鳴。
攙叉鋒刃簇，縷絡釣絲縈。
近水搖奇冷，依松助澹清。
通身鱗甲隱，透穴洞天明。
醜凸隆胡準，深凹刻兕觵。
雷風疑欲變，陰黑訝將行。
噤㾕微寒早，輪囷數片橫。
地祇愁墊壓，鰲足困支撐。
珍重姑蘇守，相憐嬾慢情。
爲探湖裏物，不怕浪中鯨。
利涉餘千里，山河僅百程。
池塘初展見，金玉自凡輕。
側眩魂猶悚，周觀意漸平。
似逢三益友，如對十年兄。
旺興添魔力，消煩破宿酲。
嫓人當綺皓，視秩即公卿。
念此園林寶，還須別識精。
詩仙有劉白，爲汝數逢迎。